Okresná prokuratúra Bratislava IV 
Saratovská 1/A, 844 61 Bratislava 4

Sp. zn. : 1 Pv 438/12/1104	Bratislava IV, 25.6.2012
EEČ : 2-11-46-2012

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Bratislava IV
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
od konca decembra 2011 do 19:30 h dňa 16. 05. 2012 v XXXXX na  XXXXX ulici č. 5 z bytu č. 9 na 4. poschodí bytového domu odcudzila spolu s ďalšou trestne zodpovednou osobou  z izby poškodenej šperky, ktoré boli uložené v šperkovnici pod barom,  a to:  1 ks zlatý prsteň vyhotovený z bieleho a žltého zlata s veľkým tmavomodrým kamienkom, kameň bol oškretý,s gramážou 3,89 g 0,585, v hodnote 160 EUR, 1 pár zlatých podlhovastých náušníc s modrým kameňom o veľkosti 1,5 cm, pričom jeden z nich bol poškodený,  v  hodnote  180  EUR , 1 zlatý  vyrezávaný  prívesok  okrúhleho  tvaru  v  strede  s  Madonou o veľkosti  3cm s  gramážou 1,68 g 0,585, v hodnote 50 EUR, 1 zlatý prívesok s kameňom v  tvare trojlístka o veľkosť 2 cm s gramážou 0,73g 0,585, v hodnote 30EUR, 1ks malý zlatý krížik v strede s malým bielym kameňom o  veľkosti 1cm   s gramážou 0,86g 0,585, v hodnote 35 EUR, 1 malá dámska náušnica bez kamienka zo  žltého zlata  o veľkosti 1cm s gramážou 1,14 g  0,585, v hodnote 45 EUR, 1 zlatú bielu náušnicu so zvláštnym kameňom o veľkosti 1,5cm, v hodnote 40 EUR, 1 pár perleťových náušníc  bielej farby, v hodnote 20 EUR, 1 pár strieborných šroubovacích náušníc s tvarom v kombinácii srdiečko, retiazka, srdiečko o veľkosti 1,5cm v hodnote 20 EUR, 1ks striebornú retiazku  o dĺžke  40cm s hrúbkou 1mm v hodnote 10 EUR, zubné zlato-  1 ks zlatý zub 2,23g s rýdzosťou 210,0 v hodnote 20 EUR, 1ks zlatý zub 1,06g s rýdzosťou 815,0  v hodnote 36 EUR, 3 zlaté zuby 0,49g s rýdzosťou  490,0  v hodnote 11 EUR, 1 ks kocku už roztaveného zubného zlata - dve korunky a kus zlatej korunky s gramážou  2,37g  0,750, v hodnote 76 EUR ,  čím spôsobila poškodenej XXXXX  škodu vo výške 733 EUR,  
lebo je trestné stíhanie neprípustné podľa § 9 odsek 1 písmeno f) Trestného poriadku  
Odôvodnenie:
Poverený príslušník Obvodného oddelenia Karlova Ves    Okresného riaditeľstva PZ XXXXX IV uznesením  sp. zn. ORP-1789/KV-B4-2012 zo dňa 18.05.2012 podľa § 199 ods. 1 Tr. por. začal trestné stíhanie  a následne uznesením tej istej spisovej značky z 18.05.2012  vzniesol obvinenie XXXXX a ďalšiemu páchateľovi pre prečin krádeže spolupáchateľstvom  podľa  § 20 Tr. zák.  k § 212  ods. 1 Tr. zákona  na horeuvedenom skutkovom základe.

 Podľa § 215 ods.1 písm. d) Tr. por. prokurátor zastaví trestné stíhanie, ak  je trestné stíhanie neprípustné.

Podľa ustanovenia § 9 ods. 1 písm. f) Tr. por. trestné stíhanie je neprípustné, t.j. nemožno ho začať a ak bolo už začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a súhlas nebol daný alebo bol vzatý späť.

Podľa § 211 ods. 1 Trestného poriadku trestné stíhanie pre trestný čin ublíženia na zdraví   podľa  § 157  a 158,  ohrozovania  pohlavnou  chorobou  podľa  § 167,  neposkytnutia pomoci podľa § 177 a 178, krádeže podľa § 212, sprenevery podľa § 213, neoprávneného užívania cudzej veci podľa § 215, neoprávneného  používania  cudzieho  motorového  vozidla podľa § 216 a 217, podvodu podľa § 221, podielnictva podľa § 231 a 232, úžery podľa § 235, zatajenia veci podľa § 236, porušovania povinností pri správe cudzieho majetku podľa § 237 a 238, poškodzovania veriteľa podľa § 239, zvýhodňovania veriteľa podľa § 240, poškodzovania cudzej veci podľa § 245 a 246, poškodenia a zneužitia záznamu na nosiči informácií podľa § 247, porušovania autorského práva podľa § 283, krivého obvinenia podľa § 345, ohovárania podľa § 373, poškodzovania cudzích práv podľa § 375 Trestného zákona proti tomu,  kto  je  vo vzťahu k  poškodenému  osobou, voči  ktorej  by  mal  poškodený  ako svedok právo odoprieť výpoveď, ako aj pre trestný čin opilstva podľa § 363 Trestného zákona, ak inak vykazuje znaky skutkovej podstaty niektorého z týchto trestných činov, možno začať a v už začatom trestnom stíhaní pokračovať iba so súhlasom poškodeného. 

Trestný poriadok v ustanovení § 130 ods. 1 prvá veta  priznáva právo odoprieť výpoveď ako svedok príbuznému obvineného v priamom rade, jeho súrodencovi, osvojiteľovi, osvojencovi, manželovi a druhovi. 

Podľa odseku 2 citovaného zákonného ustanovenia je svedok oprávnený odoprieť vypovedať aj vtedy , ak by výpoveďou spôsobil nebezpečenstvo trestného stíhania sebe, svojmu príbuznému v priamom rade, svojmu súrodencovi, osvojiteľovi, osvojencovi, manželovi alebo druhovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu.

V danom prípade je trestné stíhanie vedené pre prečin krádeže spolupáchateľstvom  podľa  § 20 Tr. zák.  k § 212  ods. 1 Tr. zákona  . Ide o jeden zo zákonom  taxatívne vymenovaných trestných činov, u ktorých je trestné stíhanie voči osobe, ktorá  je vo vzťahu k poškodenému osobou, voči ktorej by mal poškodený ako svedok  právo odoprieť vypovedať podmienené súhlasom poškodeného v zmysle ustanovenia § 211 ods. 1 Trestného poriadku.  

Právo udeliť ( neudeliť ) súhlas s trestným stíhaním na základe § 211 Tr. por. má iba fyzická osoba- poškodený za predpokladu , že medzi ním a osobou, voči ktorej má právo udeliť ( neudeliť) súhlas s trestným stíhaním jestvuje  pomer predpokladaný ustanovením § 130 ods. 1 Tr. por.  Medzi obvinenou XXXXX a poškodenou XXXXX, starou matkou obvinenej XXXXX ,  ktorá  je vlastníčkou odcudzených šperkov jestvuje  takýto zákonom predpokladaný vzťah, a preto je na trestné stíhanie obvinenej  potrebný jej súhlas  .

Poškodená XXXXX vo svojej výpovedi dňa 19.06.2012 po zákonnom poučení v zmysle § 211 ods. 1 Tr. por. uviedla, že nedáva súhlas na trestné stíhanie obvinenej  XXXXX , ktorá je jej vnučkou. 

Vzhľadom na uvedené skutočnosti som  rozhodla  tak, ako je uvedené vo výrokovej časti  tohto uznesenia a trestné stíhanie som z dôvodu absencie súhlasu poškodenej , ktorým je trestné stíhanie obvinenej v danej veci podmienené , zastavila. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Silvia Adamovičová
prokurátorka